**Úrskurður**

**Agamál nr. 47/2020-2021**

**Viðburður:** Leikur Álftaness gegn Sindra í 1. deild mfl. kk. sem leikinn var 26. apríl 2021.

**Kærði:** Ungmennafélag Álftaness

**Atvikaskýrsla:** Dómarar leiksins

**Málavextir**

Hinn 27. apríl 2021 barst aga- og úrskurðanefnd atvikaskýrsla dómara eftir framangreindan leik, sbr. 1. mgr. 6. gr. reglugerðar um aga- og úrskurðarmál (hér eftir reglugerðin). Í skýrslunni kemur fram að áhorfanda hafi verið vísað út úr húsi eftir að hafa farið inn á keppnissvæði í kjölfar átaka milli tveggja leikmanna. Áhorfandinn, sem var stuðningsmaður heimaliðs, hafi gert sig líklegan til að ráðast að leikmanni útiliðs sem þá hafi verið búinn að fá brottrekstrarvillu fyrir að slá leikmann heimaliðs. Sem betur fer hafi tveir leikmenn útiliðs brugðist skjótt við og stöðvað áhorfandann. Einstaklingur sem hafi verið í gæslu hafi svo komið inn á keppnisvöllinn og fylgt áhorfandanum upp í áhorfendastúku. Eftir samræður dómara leiksins hafi verið ákveðið að vísa viðkomandi áhorfanda út úr húsi. Áhorfandinn hafi einnig brotið sóttvarnarreglur með því að hafa farið á milli sótthólfa, þ.e. á milli áhorfendastúku og keppnissvæðis. Aga- og úrskurðanefnd barst einnig myndband af atvikinu.

Engar athugasemdir bárust frá körfuknattleiksdeild Álftaness.

**Niðurstaða aga- og úrskurðarnefndar**

Samkvæmt 1. mgr. 3. gr. reglugerðarinnar hefur aga- og úrskurðarnefnd fullnaðarlögsögu yfir þeim málefnum, sem koma upp innan vébanda Körfuknattleikssambands Íslands og varða lög og reglur þess eftir því sem við á. Nefndin skal byggja niðurstöður sínar á lögum og reglugerðum Körfuknattleikssambands Íslands.

Í ákvæði h. liðar 1. mgr. 13. gr. reglugerðarinnar kemur fram að ef áhorfendur gerast sekir um vítaverða eða hættulega framkomu gagnvart leikmönnum, dómurum eða starfsmönnum eða öðrum áhorfendum leiks, er aga - og úrskurðarnefnd heimilt að svipta viðkomandi heimalið heimaleikjum og/eða úrskurða það til greiðslu sektar til Körfuknattleikssambands Íslands allt að fjárhæð 150.000 kr. Ef atvik þykja ekki það alvarleg að svipting leikja verði úrskurðuð eða fjársekt veitt, er aga- og úrskurðarnefnd heimilt að áminna viðkomandi félag og/eða gera ábendingar er lúta að tryggara öryggi aðila og dómara. Verði um ítrekuð brot að ræða innan keppnistímabils þrátt fyrir áminningu, og ekki hafi verið orðið við ábendingum aga- og úrskurðarnefndar, skal svipta viðkomandi lið að lágmarki tveimur heimaleikjum og fjársekt. Aga- og úrskurðarnefnd skuli meta heimaliði til málsbóta ef sannað þyki að áhorfendur útiliðs hafi átt upptök að, eða stærstan þátt í, hinni kærðu framkomu. Aga- og úrskurðarnefnd skuli meta heimaliði það til málsbóta, ef öryggisgæsla teljist hafa verið nægjanleg. Þá segir í ákvæði 7. gr. reglugerðar um körfuknattleiksmót að félög beri ábyrgð á því að framkvæmd heimaleikja þeirra fari fram samkvæmt þeim viðmiðum og reglum sem fram koma í leikreglum og handbók Körfuknattleikssambands Íslands. Í því felst m.a. að tryggja öryggi leikmanna, dómara og annarra starfsmanna leiksins og áhorfenda.

Aga- og úrskurðarnefnd telur framkomu viðkomandi áhorfanda umrætt sinn vítaverða og á engan hátt hluta af leiknum. Í myndbandi því sem nefndinni barst sést hvar áhorfandinn gengur inn á leikvöllinn, þegar leikurinn hefur verið stöðvaður vegna agabrots, og gengur í átt að leikmanni útiliðs. Áhorfandinn er síðan hindraður í því að komast að leikmanninum af leikmönnum heimaliðs. Aga- og úrskurðarnefnd telur ekki að meta megi það út frá myndbandi að áhorfandinn hafi ætlað að ráðast að leikmanninn en hann snýr fljótt til baka eftir að höfð eru afskipti af honum og gengur síðan sjálfviljugur af velli. Þá er ekki hægt að sjá af myndbandi að aðili í gæslu fylgi áhorfandanum út af vellinum. Það eitt og sér að ganga inn á leikvöll er ámælisvert en að auki í ljósi heimsfaraldurs, þar sem svæðum er skipt upp vegna sóttvarna, verður að gera auknar kröfur til gæslu á viðburðum á vegum Körfuknattleikssambands Íslands og að sóttvarnarreglur séu virtar. Í ljósi framangreinds er það mat nefndarinnar að Álftanes skuli hljóta áminningu og greiða sekt til Körfuknattleikssambands Íslands. Hvað varðar heimild til að setja liðið í heimaleikjabann á grundvelli framangreindra ákvæða telur nefndin að gæta verði meðalhófs við beitingu svo íþyngjandi úrræðis, þrátt fyrir alvarleika málsins, en einnig telur nefndin að almennt sé rétt að beita þyngri viðurlögum þegar um ítrekun er að ræða. Með vísan til þess sem að framan er rakið hlýtur hið kærða lið áminningu vegna hins kærða atviks og skal greiða sekt að fjárhæð kr. 50.000 til Körfuknattleikssambands Íslands.

**Úrskurðarorð**

Hið kærða lið, Álftanes, sætir áminningu og skal greiða sekt til Körfuknattleikssambands Íslands að fjárhæð kr. 50.000 vegna háttsemi áhorfanda liðsins í leik Álftaness og Sindra í Íslandsmóti 1. deildar meistaraflokks karla sem leikinn var 26. apríl 2021.

Reykjavík, 12. maí 2021

**Einar Hugi Bjarnason, formaður**

**Birkir Guðmundarson, varaformaður**

**Hrefna Dögg Gunnarsdóttir, varaformaður**

**Kristinn G. Kristinsson**

**María Káradóttir**